Του Σπύρου Δημητρέλη

Στην τελική ευθεία βρίσκεται η διαμόρφωση του περιεχομένου του καλαθιού φορολογικών ελαφρύνσεων που θα ανακοινώσει ο πρωθυπουργός από το βήμα της Διεθνούς Έκθεσης Θεσσαλονίκης το ερχόμενο Σάββατο.

Το μεγαλύτερο μέρος των συστατικών του "καλαθιού" έχει ήδη οριστικοποιηθεί και απομένουν μόνο οι παρεμβάσεις που θα κάνουν τη διαφορά, όχι μόνο επικοινωνιακά αλλά και ουσιαστικά σε μεγάλη μερίδα των φορολογούμενων.

Η μείωση της φορολογίας των επιχειρήσεων καθώς και τα μέτρα στήριξης της οικοδομής έχουν ουσιαστικά κλειδώσει και πλέον εξετάζονται σενάρια για παρεμβάσεις στη φορολογία εισοδήματος φυσικών προσώπων που θα έχουν διαρθρωτικό αλλά και δημοσιονομικό πρόσημο με τη μορφή της μείωσης της φορολογικής επιβάρυνσης για εκατομμύρια φορολογούμενους.

Σύμφωνα με τις πληροφορίες του Capital.gr ειλημμένη φαίνεται να είναι η απόφαση για τη θέσπιση νέας φορολογικής κλίμακας φυσικών προσώπων από το νέο έτος που θα επηρεάσει την φορολογική επιβάρυνση των περίπου 4 εκατ. φορολογούμενων που έχουν εισόδημα από μισθωτές υπηρεσίες.

Οι αλλαγές που εξετάζονται έχουν σαν πυξίδα την κεντρική προεκλογική εξαγγελία στο πεδίο της φορολογίας για θέσπιση νέας φορολογικής κλίμακας με την καθιέρωση εισαγωγικού φορολογικού συντελεστή 9% για το τμήμα εισοδήματος έως 10.000 ευρώ με παράλληλη διατήρηση του αφορολόγητου ορίου.

Τα σενάρια που οριστικοποιούνται σύντομα στο πρωθυπουργικό επιτελείο προβλέπουν ότι η φορολογική κλίμακα πρόκειται να αλλάξει προς αυτήν την κατεύθυνση από την Πρωτοχρονιά του 2020 με παράλληλη προσαρμογή της έκπτωσης φόρου που λαμβάνουν μισθωτοί και συνταξιούχοι προκειμένου να μην μειωθεί ή αυξηθεί το αφορολόγητο όριο των περίπου 8.536 ευρώ.

Ανοικτό είναι το ενδεχόμενο από τις αλλαγές να υπάρξει φορολογική ελάφρυνση για όσους έχουν χαμηλά εισοδήματα από μισθούς ή συντάξεις αν και αυτό θα καθοριστεί από τα δημοσιονομικά περιθώρια που θα οριστικοποιηθούν μέσα στο επόμενο χρονικό διάστημα.

Σε ό,τι αφορά τους ελεύθερους επαγγελματίες οι οποίοι δεν δικαιούνται μείωση φόρου η μείωση του εισαγωγικού φορολογικού συντελεστή θα ισχύσει κανονικά από τη χρήση 2020 αλλά θα επηρεάσει δημοσιονομικά από τη χρήση 2021, όταν και θα υποβάλλουν τις φορολογικές τους δηλώσεις και θα πληρώσουν τον φόρο εισοδήματος.

Σε κάθε περίπτωση οι οριστικές αποφάσεις πρόκειται να ληφθούν τις επόμενες ημέρες και να περιληφθούν στο φορολογικό νομοσχέδιο που πρόκειται να φέρει η κυβέρνηση στη Βουλή το αργότερο έως τα μέσα Οκτωβρίου. Προς το παρόν έχουν οριστικοποιηθεί τα εξής:

-μείωση του εταιρικού φορολογικού συντελεστή από το 28% στο 24% για τη φετινή χρήση και στο 20% για τη χρήση 2020

-μείωση από τη φετινή χρήση του συντελεστή φορολόγησης των μερισμάτων από το 10% στο 5%

-πάγωμα για τρία χρόνια του ΦΠΑ στα νεόδμητα ακίνητα και του φόρου υπεραξίας στις μεταβιβάσεις ακινήτων

-θέσπιση έκπτωσης φόρου έως 50% για τις δαπάνες ενεργειακής λειτουργικής και αισθητικής αναβάθμισης ακινήτων εφόσον συνοδεύονται από τιμολόγια ή αποδείξεις.